### NN 55/2017 (9.6.2017.), Odluka o proglašenju projekta »Razvoj vodno-komunalne infrastrukture Grada Metkovića, projekt Metković – razvoj sustava vodoopskrbe i odvodnje« strateškim investicijskim projektom Republike Hrvatske

VLADA REPUBLIKE HRVATSKE

1221

Na temelju članka 11. Zakona o strateškim investicijskim projektima Republike Hrvatske (»Narodne novine«, br. 133/13, 152/14 i 22/16), Vlada Republike Hrvatske je na sjednici održanoj 8. lipnja 2017. godine donijela

ODLUKU

O PROGLAŠENJU PROJEKTA »RAZVOJ
 VODNO-KOMUNALNE INFRASTRUKTURE GRADA METKOVIĆA, PROJEKT METKOVIĆ – RAZVOJ SUSTAVA VODOOPSKRBE I ODVODNJE« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Razvoj vodno-komunalne infrastrukture Grada Metkovića, projekt Metković – razvoj sustava vodoopskrbe i odvodnje« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 275.480.548,00 kuna.

III.

Investitor je društvo Metković d.o.o. za vodoopskrbu i odvodnju otpadnih voda, Mostarska 10, 20350 Metković, OIB: 98244558721 (u daljnjem tekstu: Investitor).

IV.

Projekt je javni investicijski projekt.

V.

Lokacija realizacije projekta je Metković, Dubrovačko-neretvanska županija.

VI.

Projekt se odnosi na rekonstrukciju, sanaciju i dogradnju sustava javne odvodnje na području aglomeracije Metković te izgradnju uređaja za pročišćavanje otpadnih voda (UPOV) i postrojenja za solarno sušenje mulja čija je osnovna namjena skupljanje komunalnih otpadnih voda i njihovo pročišćavanje na uređaju za pročišćavanje otpadnih voda

(UPOV) III. stupnja pročišćavanja kapaciteta 18.400 ES (ekvivalent stanovnika). Projekt se odnosi i na rekonstrukciju vodoopskrbe na području Grada Metkovića čime će se poboljšati sustav javne vodoopskrbe i osigurati isporuka zdravstveno ispravne vode namijenjene ljudskoj potrošnji. Cilj ovoga Projekta je omogućiti razvoj i poboljšanje standarda pružanja vodnih usluga javne vodoopskrbe i javne odvodnje što doprinosi podizanju ukupne razine sigurnosti i kvalitete života građana na području aglomeracije Metković.

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornog uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt i

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– ishoditi lokacijske i građevinske dozvole sukladno Zakonu o prostornom uređenju (»Narodne novine« broj 153/13) i Zakonu o gradnji (»Narodne novine«, br. 153/13 i 20/17)

– pokrenuti postupke za rješavanje imovinsko pravnih odnosa i donošenje rješenja o potpunom odnosno nepotpunom izvlaštenju, sukladno Zakonu o izvlaštenju i određivanju naknade (»Narodne novine«, broj 74/14) za zemljišne čestice za koje stjecanje prava vlasništva odnosno osnivanje prava služnosti ne bude sporazumno riješeno

– provesti postupak javne nabave

– izgraditi građevine u opsegu građevinske dozvole

– provesti postupak ishođenja uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za priprema i provedbu Projekta (hodogram aktivnosti) obuhvaća:

– provedbu prethodnih radnji i ishođenje lokacijskih dozvola Nositelj obveze: Investitor i Ministarstvo graditeljstva i prostornoga uređenja

– sklapanje ugovora o korištenju cestovnog zemljišta radi osnivanja prava služnosti na javnim cestama

Nositelj obveze: Investitor i društvo Hrvatske ceste d.o.o.

– provedbu postupka za izvlaštenje nekretnina donošenjem rješenja o potpunom odnosno nepotpunom izvlaštenju

Nositelj obveze: Investitor i Ministarstvo pravosuđa odnosno nadležni ured državne uprave

– sklapanje ugovora o pravu građenja crpnih stanica Jerkovac, Velika Bočina i Struga na česticama javnog vodnog dobra

Nositelj obveze: Investitor i Hrvatske vode, Vodnogospodarski odjel za slivove južnog Jadrana

– provedbu postupka za ishođenje rješenja o pravu služnosti za polaganje kolektora na česticama javnog vodnog dobra: k.č.z. 4163/1/2/3, k.o. Vidonje (rukavac Tlaka), te 12962 (kanal Komazin), 12864 (kanal Nokat), 12942 i 12879/1 (lijevi obrambeni nasip r. Neretve), 12932/2 (kanal Jeovci), 9470 (spojni kanal Stara Neretva –
 kanal Nokat), 12863/1 (Stara Neretva), 12865/3 (kanal Fratrova jaruga), 12862 (rijeka Neretva), 12889 i 12890 (kanal uz ulicu Put Vida), 12896 (kanal uz ulicu Put Narone), 12912/1 (kanal Jerkovac), 12899 (kanal Struga) i 12937 (kanal Duvrat), sve k.o. Metković

Nositelj obveze: Investitor i Hrvatske vode

– provedbu svih prethodnih radnji i ishođenje građevinskih dozvola Nositelj obveze: Investitor i Ministarstvo graditeljstva i prostornoga uređenja.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/202
 Urbroj: 50301-25/18-17-3
 Zagreb, 8. lipnja 2017.

Predsjednik
 mr. sc. Andrej Plenković, v. r.